Na temelju članka 51. Zakona o najmu stanova ("Narodne novine" broj 91/96, 48/98, 66/98, 22/06 i 68/18) i članka 30. Statuta Općine Vladislavci ("Službeni glasnik” Općine Vladislavci br. 3/13, 3/17 i 2/18), Općinsko vijeće Općine Vladislavci na svojoj 19. sjednici održanoj dana 25. studenoga 2019. godine, donosi

**O D L U K U**

**o davanju stanova u vlasništvu Općine Vladislavci u najam**

**I. OPĆE ODREDBE**

Članak 1.

Ovom Odlukom propisuje se postupak, uvjeti, kriteriji i tijela za davanje stanova, koji su u vlasništvu Općine Vladislavci u najam, visina najamnine, prava i obveze ugovornih strana, te postupak i uvjeti za davanje suglasnosti za zamjenu stanova.

**II. DAVANJE STANOVA U VLASNIŠTVU OPĆINE VLADISLAVCI U NAJAM**

Članak 2.

Stanovi i stambeni prostori u vlasništvu Općine Vladislavci (u daljnjem tekstu: stanovi) daju se u najam u skladu s odredbama ove Odluke.

Članak 3.

Stanovi iz članka 2. ove Odluke, daju se u najam građanima pod uvjetom:

1. da je podnositelji zahtjeva državljanin Republike Hrvatske,

2. da podnositelj zahtjeva ima prebivalište na području Općine Vladislavci, i to najmanje posljednjih 10 godina bez prekida ili najmanje 20 godina sa prekidima, te da članovi obitelji podnositelja zahtjeva imaju prebivalište na području Općine Vladislavci

3. da podnositelji zahtjeva za davanje stana u najam kao i članovi njihovog obiteljskog domaćinstva na području Republike Hrvatske:

- nemaju u najmu odgovarajući stan u vlasništvu Općine Vladislavci, ili stan ili kuću u privatnom vlasništvu ili suvlasništvu na području Republike Hrvatske,

- nisu otkupili stan po odredbama Zakona o prodaji stanova na kojima postoji stanarsko pravo i isti otuđili po bilo kojoj pravnoj osnovi,

4. da ukupni prosječni mjesečni netto prihod obiteljskog domaćinstva podnositelja zahtjeva ostvaren u prethodnoj godini (sva sredstva ostvarena po osnovu rada, imovine, prihoda od imovine ili na neki drugi način) ne prelazi dvostruki iznos prosječne mjesečne neto plaće u Republici Hrvatskoj u prethodnoj godini, a kod samaca iznos jednostrukog iznosa prosječne mjesečne neto plaće u Republici Hrvatskoj u prethodnoj godini..

Uvjeti iz stavka 1. ovog članka trebaju se zadovoljiti kumulativno. Članom obiteljskog domaćinstva u smislu odredbe stavka 1. ovog članka Odluke smatra se bračni drug te slijedeće moguće osobe koje sa podnositeljem zahtjeva zajedno žive: srodnici po krvi u pravoj liniji, pastorčad i usvojenici, usvojitelj i osobe koje je podnositelj zahtjeva prema odredbama posebnog zakona dužan uzdržavati, te osoba koja živi s njim u izvanbračnoj zajednici ako se takva zajednica može izjednačiti sa bračnom zajednicom.

Članak 4.

Stanovi iz članka 1. ove Odluke, daju se u najam podnositeljima zahtjeva prema redoslijedu utvrđenom listom reda prvenstva.

Lista reda prvenstva za davanje stanova u najam utvrđuje se na osnovi slijedećih kriterija:

1. dužina prebivanja na području Općine Vladislavci,

2. broja članova obiteljskog domaćinstva podnositelja zahtjeva,

3. uvjeti stanovanja

4. godina radnog staža,

5. sudjelovanja u Domovinskom ratu,

6. socijalnog stanja,

7. zdravstvenog stanja - prema invalidnosti i zdravstvenom stanju podnositelja zahtjeva i člana domaćinstva - hrvatski ratni vojni invalidi Domovinskog rata.

Članak 5.

Podnositelju zahtjeva pripadaju 3 boda za svaku godinu prebivanja na području Općine Vladislavci.

Članak 6.

Prema broju članova obitelji, podnositelj zahtjeva dobiva slijedeći broj bodova:

1. samac 5 bodova

2. dva člana obitelji 10 bodova

3. tri člana obitelji 15 bodova

4. četiri člana obitelji 20 bodova

5. pet i više članova obitelji 25 bodova

Članak 7.

Uvjeti stanovanja podnositelja zahtjeva vrednuju se:

1. nema stan 15 bodova

2. stanuje kod roditelja 10 bodova

3. neodgovarajući stan (s obzirom na veličinu ili ruševan ne uvjetan) 5 bodova

Članak 8.

Prema godinama radnog staža, podnositelj zahtjeva dobiva za svaku punu godinu radnog staža 1 bod.

Pod radnim stažom smatra se staž osiguranja ostvaren u Republici Hrvatskoj (prema propisima o mirovinskom osiguranju Republike Hrvatske).

Radni staž se dokazuje se odgovarajućim Uvjerenjem Hrvatskog zavoda za mirovinskog osiguranje .

Članak 9.

Podnositelju zahtjeva, ovisno o vremenu sudjelovanja u Domovinskom radu, pripada:

a) najmanje 4 mjeseca u razdoblju od 30.05.1991.-15.01-1992. 6 bodova

b) od 4 – 6 mjeseci 3 boda

c) od 7 – 12 mjeseci 4 boda

d) od 13 – 24 mjeseca 5 bodova

e) od 25 – 36 mjeseci 6 bodova

f) od 37 – 48 mjeseci 7 bodova

g) više od 48 mjeseci 8 bodova

Podnositelju zahtjeva, članu uže obitelji poginulog, umrlog ili nestalog hrvatskog branitelja pripada 10 bodova.

Okolnosti iz stavka 1 i 2 ovog članka utvrđuju se potvrdama i rješenjima nadležnog ministarstva i drugih tijela uprave.

Članak 10.

Podnositelju zahtjeva, korisniku pomoći za uzdržavanje ili korisniku zajamčene minimalne naknade pripada 5 bodova.

Ispunjavanje uvjeta iz prethodnog stavka ovog članka dokazuje se uvjerenjem Centra za socijalnu skrb.

Članak 11.

Prema zdravstvenom stanju podnositelja zahtjeva odnosno članova njegove obitelji, podnositelju zahtjeva pripada:

1. invalidima s više od 80% invaliditeta 20 bodova

2. invalidima s 50-80% invaliditeta 10 bodova

3. kategoriziranim osobama sa tjelesnim ili mentalnim oštećenjem pod uvjetom da se ne nalaze na odgoju i skrbi u ustanovi 10 bodova

Okolnosti iz prethodnog stavka dokazuju se rješenjem nadležne službe Hrvatskog zavoda mirovinskog osiguranja (točke 1. i 2), nalazom prvostupanjskog tijela vještačenja nadležnog Centra za socijalnu skrb (točka 3).

Članak 12.

Podnositelju zahtjeva, hrvatskom ratnom vojnom invalidu Domovinskog rata, prema utvrđenom postotku oštećenja organizma, pripadaju bodovi i to:

- I i II skupina 12 bodova

- III do VI skupine 6 bodova

- VII do X skupine 2 boda

Postotak oštećenja organizma dokazuje se rješenjem nadležnog tijela uprave o priznatom statusu ratnog vojnog invalida.

Članak 13.

Bodovi dobiveni po kriterijima iz članka 5. do članka 12. ove Odluke zbrajaju se, te se na osnovu njih utvrđuje redoslijed na listi reda prvenstva. Ako dva ili više podnositelja zahtjeva imaju jednak broj bodova, prednost u ostvarivanju prava na dodjelu stana u najam ima onaj podnositelj zahtjeva koji ima dulje vrijeme prebivanja na području Općine Vladislavci, a ukoliko su podnositelji zahtjeva i tada izjednačeni u broju bodova prednost ima onaj podnositelj koji ima manji ukupni prosječni mjesečni netto prihod obiteljskog domaćinstva.

Članak 14.

Odluke u svezi najma stana donosi Općinski načelnik Općine Vladislavci (u daljnjem tekstu: Općinski načelnik), na prijedlog Jedinstvenog upravnog odjela(u daljnjem tekstu: Upravni odjel).

Članak 15.

Stručno-administrativne odnosno tehničke poslove za Općinskog načelnika obavlja Upravni odjel.

Članak 16.

Postupak za utvrđivanje liste reda prvenstva pokreće Općinski načelnik na prijedlog Upravnog odjela objavljivanjem Javnog poziva za prikupljanje zahtjeva za davanje stanova u najam koji obavezno sadrži:

1. uvjete za sudjelovanje u postupku,

2. isprave i dokaze koji se prilažu uz zahtjev,

3. naznaku da je rok za podnošenje zahtjeva 15 dana od dana objavljivanja Javnog poziva na web stranici, oglasnim pločama.

Članak 17.

Zahtjev za davanje stanova u najam podnosi se na posebnom obrascu, kojeg svi zainteresirani mogu dobiti u Upravnom odjelu.

Članak 18.

Podnositelj zahtjeva mora zahtjevu za davanje stana u najam, priložiti dokumente kojima dokazuje pravo na uvrštenje na listu reda prvenstva za dodjelu stana iz članka 3. ove Odluke:

1. domovnicu ili preslik osobne iskaznice

2. uvjerenje o prebivalištu (ne starije od 6 mjeseci) izdanog od Ministarstva unutarnjih poslova za podnositelja zahtjeva i članove njegovog obiteljskog domaćinstva s naznakom dužine prebivanja na području Općine Vladislavci,

3. izvadak iz matice rođenih za podnositelja zahtjeva i članove njegovog obiteljskog domaćinstva, izvadak iz matice vjenčanih za dokazivanje bračnog statusa, kao i druge odgovarajuće isprave kojima se dokazuje odnos podnositelja zahtjeva sa članovima njegovog obiteljskog domaćinstva iz članka 3. stavak 3. ove Odluke ( ne starije od 6 mjeseci),

4. vlastoručno potpisanu izjavu da ne postoje zapreke za stjecanje prava na stan iz članka 3. stavak 1. točka 3 ove odluke,

5. isprave o visini primanja članova obitelji (uvjerenje porezne uprave o visini netto prihoda za prethodnu godinu.

Podnositelj zahtjeva treba zahtjevu priložiti i isprave kojima dokazuje pravo na bodovanje na dan objave javnog poziva, po mjerilima i kriterijima utvrđenim ovom odlukom.

Isprave iz točaka od 1. do 5. ovog članka dostavljaju se u izvorniku ili kao ovjerene preslike.

Članak 19.

Za zahtjeve koji su nepotpuni, podnositelju zahtjeva odredit će se dopunski rok od 8 dana da dopuni zahtjev potrebnom dokumentacijom.

Ako zahtjevu nedostaju dokazi kojima se dokazuju uvjeti iz članka 3. ove odluke, a podnositelj zahtjeva u dopunskom roku ne upotpuni zahtjev, zahtjev se neće razmatrati.

Ako zahtjevu nedostaju dokazi kojima se dokazuje ispunjavanje uvjeta za bodovanje po pojedinim kriterijima, a podnositelj zahtjeva u dopunskom roku ne upotpuni zahtjev, izvršit će se bodovanje bez bodovanja uvjeta odnosno mjerila za koja je trebao dopuniti zahtjev.

Članak 20.

Prijedlog liste i listu reda prvenstva utvrđuje Općinski načelnik na prijedlog Upravnog odjela u roku od 60 dana od dana objave javnog poziva.

Podnositelji zahtjeva mogu dati primjedbe na prijedlog liste reda prvenstva u roku od 8 dana po njenom isticanju na oglasnoj ploči Općine Vladislavci.

Prijedlog liste reda prvenstva objavljuje se i na web stranicama Općine Vladislavci. Nakon razmatranja primjedbi podnositelja zahtjeva, Općinski načelnik je dužan u roku od 30 dana utvrditi i objaviti listu reda prvenstva za davanje stanova u najam.

Lista iz stavka 3. ovog članka objavljuje se na oglasnoj ploči i stupa na snagu u roku od 8 dana od dana objave na oglasnoj ploči Općine Vladislavci. Lista reda prvenstva objavljuje se i na web stranicama Općine Vladislavci.

Članak 21.

Lista reda prvenstva sadrži:

1. redni broj,

2. prezime i ime i OIB podnositelja zahtjeva,

3. broj članova obitelji podnositelja zahtjeva,

4. broj bodova po pojedinim kriterijima iz članka 4. stavak 2. ove Odluke za svakog podnositelja zahtjeva,

5. ukupan broj bodova za svakog podnositelja zahtjeva,

Članak 22.

Lista reda prvenstva utvrđuje se za vrijeme od 4 godine.

Osobe koje u toku trajanja liste prestanu ispunjavati uvjete na osnovu kojih su uvršteni na listu reda prvenstva, brišu se.

Osobe koje su podnijele neistinite dokaze o ispunjavanju uvjeta za uvrštenje na listu reda prvenstva, brišu se.

Ukoliko za vrijeme važenja liste reda prvenstva dođe do promjene broja članova obiteljskog domaćinstva ili druge bitne promjene, podnositelj zahtjeva je dužan o tome izvijestiti Upravni odjel te po zahtjevu Upravnog odjela dostaviti dokaze o nastaloj promjeni , radi utvrđivanja prava podnositelja zahtjeva na odgovarajući stan.

Članak 23.

Po dobivanju mogućnosti raspolaganja stanom, Upravni odjel će:

- izvršit bodovanje stana,

- utvrditi da li postoji potreba izvođenja radova radi njegovog osposobljavanja za redovno stanovanje,

- utvrditi popis potrebnih radova, njihovu predračunsku vrijednost i rokove u kojemu se ti radovi mogu izvesti,

- kontaktirati osobu koja je u tom trenutku prva na listi reda prvenstva radi utvrđivanja njene zainteresiranosti za dodjelu predmetnog stana u najam.

Smatra se da je podnositelj zahtjeva spreman prihvatiti ponuđeni stan za dodjelu u najam kada potpiše izjavu o svojoj spremnosti prihvaćanja dodjele tog stana.

Članak 24.

Podnositelj zahtjeva iz prethodnog članka, koji prihvati ponuđeni stan, dužan je u roku od 15 dana od dana primitka pismenog zahtjeva kojeg mu dostavlja Upravni odjel , dostaviti dokumente navedene u članku 18. ove Odluke kojima dokazuje da i dalje udovoljava uvjetima iz članka 3. ove Odluke.

Članak 25.

U slučaju kada podnositelj zahtjeva ne primi stan koji ne odgovara potrebama njegove obitelji, zadržava utvrđeno mjesto na listi reda prvenstva, s time što se stan nudi slijedećem podnositelju zahtjeva na listi reda prvenstva.

Članak 26.

Odluke o davanju stanova u najam donosi Općinski načelnik na prijedlog Upravnog odjela. Odluku o davanju stana u najam oglašava se na oglasnoj ploči i na web stranici Općine Vladislavci.

Odluka se dostavlja podnositelju zahtjeva koji je potpisao pismenu izjavu o prihvaćanju dodjele stana, sa pozivom da u daljnjem roku od 8 dana od dana dostave Odluke i poziva pristupi sklapanju ugovora o najmu stana.

Ukoliko se podnositelj zahtjeva ne odazove pozivu za sklapanje ugovora o najmu stana u roku od 8 dana od dana dostave poziva, smatrat će se da je odustao od sklapanja ugovora o najmu stana.

Članak 27.

U slučaju da podnositelj zahtjeva odbije po pozivu Upravnog odjela prihvatiti odgovarajući stan, u slučaju da ne dostavi dokumente iz članka 24. ove Odluke, kao i u slučaju da se ne odazove pozivu za sklapanje ugovora o najmu stana prema članku 26. stavak 3. ove Odluke, Odlukom Općinskog načelnika po prijedlogu Upravnog odjela briše se sa liste reda prvenstva, a na dodjelu stana poziva se slijedeća osoba sa liste reda prvenstva.

Članak 28.

Izuzetno, van liste reda prvenstva, Općinski načelnik, može dati stan u najam građanima, u slijedećim slučajevima:

- osobama čiji su priznati rezultati rada značajni za Općinu Vladislavci, te ako se ocjenjuje da će svojim radom pridonijeti razvoju Općine Vladislavci,

- građanima kojima je dosadašnje stanovanje ugroženo posljedicama elementarnih nepogoda na području Općine Vladislavci,

- najmoprimcima, radi oslobađanja stanova koje koriste, a koji su od posebnog interesa za Općinu,

- posebno opravdanim slučajevima.

Članak 29

Na temelju odluke o davanju stana u najam zaključuje se ugovor o najmu stana.

Ugovor se zaključuje u pisanom obliku, kao ovršna isprava u smislu Zakona o javnom bilježništvu.

Članak 30.

Ugovor o najmu stana zaključuje se na određeno vrijeme, u trajanju od 10 godina. Po isteku roka iz stavka 1. ove odluke, ugovor o najmu stana može se obnoviti za isto razdoblje pod uvjetom da je najmoprimac tijekom trajanja ugovora o najmu stana uredno ispunjavao sve obveze iz Ugovora.

Ugovor o najmu prestaje na način određen Zakonom, ovom Odlukom i ugovorom.

Izuzetno od odredbe stavka 1. ovog članka Odluke Općinski načelnik može odobriti sklapanje ugovora o najmu stana na određeno vrijeme u trajanju manjem od 10 godina, posebice u slučajevima iz članka 28. ove Odluke.

Članak 31.

Najmodavac može, osim u slučajevima utvrđenim Zakonom, otkazati ugovor o najmu stana i u slučajevima:

- ako najmoprimac i osobe navedene u ugovoru o najmu stana ne koriste stan za stanovanje neprekidno duže od 3 mjeseca, s time da se smatra da stan nije korišten neprekidno i kada najmoprimac odnosno osobe navedene u ugovoru o najmu stana samo povremeno navraćaju u stan,

- ako najmoprimac ne plati tri mjesečne najamnine ili ostale ugovorene troškove u svezi sa stanovanjem,

- ako najmoprimac ne održava stan sukladno odredbama ugovora o najmu stana,

- ako najmoprimac koristi stan na način da ometa ostale vlasnike posebnih dijelova zgrade u mirnom korištenju tih posebnih dijelova (stanova ili poslovnih prostora) i zajedničkih prostora i uređaja u zgradi.

III. PRAVA I OBVEZE NAJMODAVCA I NAJMOPRIMCA

Članak 32.

Pravo na useljenje u stan najmoprimac stječe nakon sklapanja ugovora o najmu stana. Najmoprimac je dužan useliti u stan najkasnije u roku od 30 dana od dana sklapanja ugovora o najmu stana, odnosno u roku utvrđenim ugovorom.

Ukoliko najmoprimac ne useli u stan u roku iz stavka 1. ovog članka smatrat će se da ugovor o najmu stana nije sklopljen.

U slučaju iz stavka 2. ovog članka najmoprimac se briše sa liste reda prvenstva na osnovi odluke Općinskog načelnika, po prijedlogu Upravnog odjela.

Članak 33.

Kada najmoprimac ili njegov bračni drug steknu u vlasništvo ili suvlasništvo useljivu obiteljsku kuću ili stan kao poseban dio zgrade u Republici Hrvatskoj, ugovor o najmu stana će se raskinuti, a najmoprimac je dužan stan predati u posjed najmodavcu slobodan od osoba i stvari.

Rok za predaju stana u posjed najmodavcu iz prethodnog stavka ovog članka je 30 dana od dana kada je najmodavac najmoprimca izvijestio o raskidu ugovora o najmu stana.

Članak 34.

Za korištenje stana najmoprimac je dužan plaćati najamninu i druge troškove vezane uz korištenje stana, zajedničkih prostorija i uređaja zgrade.

Članak 35.

Visinu slobodno ugovorene najamnine za stanove u vlasništvu Općine Vladislavci utvrđuje Općinski načelnik, dok se zaštićena najamnina utvrđuje sukladno zakonskim i podzakonskim propisima.

Visina najamnine iz stavka 1. ovoga članka utvrđuje se po m2 stana.

Najamnina iz stavka 1. ovog članka prihod je proračuna Općine Vladislavci.

Članak 36.

Najmoprimac je dužan plaćati najamninu od dana utvrđenog ugovorom u najmu. Najamnina se plaća do 15-og u mjesecu za tekući mjesec.

Najmoprimac koji ne plati najamninu u roku iz stavka 1. ovog članka, plaća i zateznu kamatu.

Članak 37.

Najmoprimac je dužan koristiti stan samo u svrhu stanovanja i na način utvrđen ugovorom o najmu stana. Najmoprimac je dužan ovlaštenim osobama Općine Vladislavci dopustiti ulazak u stan radi kontrole korištenja stana.

Kontrolu obavlja ovlaštena osoba Općine Vladislavci.

O obavljenoj kontroli sastavlja zapisnik.

Kontrola se posebice obavlja u slučaju dojave o nekorištenju stana od strane najmoprimca, izvođenju radova na uređenju stana protivno odredbi članka 40. ove Odluke, prenamjeni prostora ili davanju prostora u podnajam.

Članak 38.

Najmoprimac je dužan snositi troškove tekućeg održavanja stana, kao i o svom trošku izvršiti popravak kvarova koje je sam uzrokovao.

Članak 39.

Najmoprimac je dužan plaćati naknadu za troškove korištenja zajedničkih uređaja i obavljanja zajedničkih usluga u visini koja se utvrđuje međuvlasničkim ugovorom između vlasnika posebnih dijelova zgrada, odnosno u visini koju odredi Općinski načelnik za zgrade koje su u vlasništvu Općine u cijelosti.

Članak 40.

Najmoprimac može samo uz suglasnost najmodavca, koju izdaje Općinski načelnik , vlastitim ulaganjem izvesti radove u stanu, zajedničkim prostorijama i uređajima zgrade u cilju poboljšanja uvjeta stanovanja, a koji prelaze okvire redovnog održavanja stana.

Nadzor nad izvođenjem radova obavlja službena osoba od strane najmodavca.

Za izvedene radove u stanu najmoprimac u pravilu nema pravo na povrat uloženih sredstava, a stan se neće ponovno bodovati, sve dok u njemu živi taj najmoprimac odnosno članovi njegovog obiteljskog domaćinstva.

Članak 41.

Iznimno, nakon izvedenih radova iz članka 40. ove odluke na zahtjev najmoprimca može se izvršiti povrat dijela uloženih sredstava kroz smanjenje najamnine i to samo onih koji su bitno utjecali na povećanje vrijednosti stana, a smatraju se nužnim i korisnim i to u visini 50% vrijednosti izvedenih radova utvrđenih u stavku 2. ovog članka, a za koje je dana suglasnost.

Tržišnu vrijednost izvršenih ulaganja utvrđuje ovlašteni sudski vještak građevinske ili arhitektonske struke, na trošak najmoprimca.

Zahtjev najmoprimca, zapisnik o bodovanju stana kojim je stan ponovno bodovan nakon uređenja stana i vrijednost izvršenih ulaganja utvrđenih sukladno prethodnom stavku dostavljaju se načelniku na odlučivanje radi priznavanja.

Smanjenje najamnine vrši se na način da se najmoprimac oslobađa plaćanja samo razlike najamnine u odnosu na prijašnje odnosno novo bodovanje stana, a takva razlika obračunavat će se pri plaćanju mjesečnih obroka najamnine.

Najmoprimac se oslobađa plaćanja utvrđenog dijela mjesečne najamnine za vrijeme koje odgovara ukupno priznatoj visini ulaganja. Najmoprimac podnosi zahtjev iz stavka 1. ovog članaka u najdužem roku od godinu dana od dana završetka izvođenja radova. Ukoliko se povrat dijela uloženih sredstava ostvari prema odredbama ovog članka.

**V. ZAVRŠNE ODREDBE**

Članak 42.

Ova Odluka stupa na snagu osmog dana od dana objave u "Službenom glasniku” Općine Vladislavci. Stupanjem na snagu ove Odluke prestaje važiti Odluka o davanju općinskim stanova u najam („Službeni glasnik“ br. 1/99) .

KLASA:371-02/19-01/01

URBROJ: 2158/07-01-19-2

Vladislavci, 25. studenoga 2019.

Predsjednik

Općinskog vijeća

Krunoslav Morović



**REPUBLIKA HRVATSKA**

|  |
| --- |
| **OSJEČKO BARANJSKA ŽUPANIJA** |
| **OPĆINA VLADISLAVCI** |
| **OPĆINSKI NAČELNIK** |

Temeljem članka 48. Zakona o lokalnoj i područnoj (regionalnoj) samoupravi (Narodne novine broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15i 123/17) i članka 36. Statuta Općine Vladislavci („Službeni glasnik“ Općine Vladislavci br. 3/13, 3/17 i 2/18) Općinski načelnik Općine Vladislavci dana 18. studenoga 2019. godine, donosi

**ZAKLJUČAK**

**I.**

Utvrđuje se prijedlog Odluke o davanju stanova u vlasništvu Općine Vladislavci u najam.

**II.**

Prijedlog Odluke iz točke I. ovog Zaključka upućuje se Općinskom vijeću Općine Vladislavci na razmatranje i usvajanje.

**III.**

Predlažem Općinskom vijeću Općine Vladislavci usvajanje Odluke iz točke I. ovog Zaključka.

**IV.**

Ovaj Zaključak stupa na snagu danom donošenja.

KLASA: 371-02/19-01/01

Urbroj: 2158/07-02-19-01

Vladislavci, 18. studenoga 2019.

.

**Općinski načelnik**

Marjan Tomas